Skupni ukrep

z dne 29. novembra 1996

Sveta na podlagi člena K.3 Pogodbe o Evropski uniji o sodelovanju carinskih organov in poslovnih organizacij v boju proti prometu s prepovedanimi drogami

(96/698/PNZ)

SVET EVROPSKE UNIJE JE

ob upoštevanju Pogodbe o Evropski Uniji in zlasti člena K.3(2)(b) Pogodbe,

ob upoštevanju pobude Irske,

ob upoštevanju poročila Ekspertne skupine za droge, kot ga je potrdil Evropski Svet v Madridu leta 1995,

ob ugotovitvi, da lahko trgovci v prometu s prepovedanimi drogami zlorabljajo poslopja in storitve zakonitih poslovnih organizacij,

ker je bistvenega pomena najvišja stopnja sodelovanja med carinskimi organi in poslovnimi organizacijami v boju proti prometu s prepovedanimi drogami;

ker je Skupina Sedmih (G 7) na vrhunskem srečanju v Londonu 1991 in v Münchnu 1992 izrekla podporo krepitvi sodelovanja med carinskimi organi in poslovnimi organizacijami v boju proti prometu s prepovedanimi drogami;

ker sta resoluciji Ekonomsko-socialnega sveta ZN 1993/41 z dne 27. julija 1993 in 1995/18 z dne 24. julija 1995 podprli uporabo memorandumov o soglasju kot praktičnih sredstev za doseganje vidnih rezultatov pri zatiranju dejanj, povezanih z drogami, pri čemer se ohranja dinamika ostale trgovinske menjave;

ker je Svet Svetovne carinske organizacije (WCO) sprejel akcijski načrt za sistematično sklepanje memorandumov o soglasju na področju carin;

ob ugotovitvi, da se je program memorandumov o soglasju, ki ga je začela WCO, uspešno uveljavil po vsem svetu na področju utrjevanja sodelovanja med carinskimi organi in poslovnimi organizacijami;

poleg tega ob ugotovitvi, da so nekatere države članice EU že pričele s programi nacionalnih memorandumov o soglasju s poslovnimi organizacijami glede prometa s prepovedanimi drogami in drugih carinskih prekrškov;

zavedajoč se, da bi lahko razširitev teh programov na vse države članice in na večje število poslovnih organizacij pripomogla k bolj učinkovitemu zatiranju omenjenih dejanj;

SPREJEL NASLEDNJI SKUPNI UKREP:

Člen 1

Za utrditev že obstoječih odnosov sodelovanja v boju proti prometu s prepovedanimi drogami med carinskimi organi v državah članicah in poslovnimi organizacijami, ki delujejo v Evropski Uniji, države članice sklenejo ali dodatno dopolnijo programe memorandumov o soglasju na nacionalni ravni v okviru smernic iz tega skupnega ukrepa in pozivajo k sodelovanju v teh programih.

Člen 2

Memorandumi o soglasju med carinskimi organi in poslovnimi organizacijami lahko vsebujejo, vendar ne obvezno, določbe v zvezi z:

- izmenjavo kontaktnih imen na carini in v organizacijah podpisnicah,

- predložitvijo, kjer je potrebno, ustreznih predhodnih podatkov o tovoru ali potnikih s strani podpisnic carini,

- dostopom carine do informacijskih sistemov podpisnice,

- oceno varnostnih postopkov carinskih organov podpisnice,

- razvojem in izvajanjem načrtov za izboljšanje takšne varnosti,

- preverjanjem osebja, ki ga je na novo zaposlila podpisnica;

- usposabljanjem osebja podpisnice s strani carine.

Člen 3

Carinski organi v rednih časovnih obdobjih pregledujejo delovanje nacionalnih programov memorandumov o soglasju in tudi preverjajo izvajanje posameznih memorandumov o soglasju ter jih v dogovoru s podpisnicami prilagajajo, da bi zagotovili kar največjo učinkovitost.

Člen 4

Države članice Sekretariat Sveta uradno obvestijo o ukrepih, ki so jih sprejele za izvajanje določb tega skupnega ukrepa v roku enega leta od začetka njegove veljavnosti, kasneje pa pošiljajo obvestila na zahtevo predsedstva.

Člen 5

Države članice lahko po lastni presoji razširijo cilje memorandumov o soglasju, ki so bili sprejeti na podlagi programov, ki so določeni v členu 1, s tem, da zajamejo poleg prometa s prepovedanimi drogami tudi druge kršitve, za katere so pristojni carinski organi.

Člen 6

Ta skupni ukrep se objavi v Uradnem listu.

Skupni ukrep začne veljati z dnem njegove objave.

V Bruslju, 29. novembra 1996

Za svet

Predsednik

N. Owen

--------------------------------------------------